Pedro Argaia Mendizabal

Pedro Argaia Mendizabal, Frai Pedro Zaldibikoa (Zaldibia, 1777 - Ávila, 1835eko uztailaren 25a) fraide frantzizkotarra izan zen, ospetsua Pedro Piñeiro "Maragatoa" bidelapurrari aurre egin ziolako. 

 Biografia 
Pedro Aragia Urtesabel baserrian jaio zen. 24 urte zituelarik Ávilako frantzizkotarren komentuan sartu zen. Maragatoa, bestetik, 1806ko ekainaren 10eko goizean, Soriako mendietako benta bati (El Verdugal) eraso egin zion, eta han zeudenak bahitu zituen. Horietan, frai Pedro Zaldibiakoa iritsi zen eta bidelapurra topatu zuen. Maragatoak gainean zuen guztia emateko agindu zion. Zaldibiako fraideak erantzun zion pobrea zela eta soinean zeraman larruzko oinetakoak baino ezin zizkiola eman. Esan zion ezin zuela makurtu pilatutako nekearen ondorioz, eta zapatak berak kentzeko. Gaizkilea makurtu zenean, arma kendu, izterren artean tiro egin eta lotzeko aprobetxatu zuen frai Pedrok. Ondoren, justiziari eman zion eta bi eskaera egin zizkion Karlos IV. erregeari: Maragatoaz errukitzea eta bere aita elbarriari eta hiru anaiei laguntzea.

Erregeak, eskertza gisa, 8.000 errealeko biziarteko soldata eman zion urtean fraideari, eta hamabost misterioko zilarrezko arrosario bat oparitu zion. Fraideak senideei bidali zien dirua eta arrosarioa Zaldibiako parrokiara. Erregeak, ordea, ez zion jaramonik egin goierritarraren beste eskariari, eta ekainaren 18an Pedro Piñeiro urkatu zuten Madrilen. Argaia oso penatuta geratu zen. 1835eko uztailaren 25ean hil zen, Avilan, gaixotasun luze baten ondorioz. Arenas de San Pedroko San Andres del Monte komentuan lurperatu zuten. Haren gorpuzkiak han daude oraindik.

 Francisco de Goyaren artelanak 
Pedro Argaiak burututako ekintzak zabalkunde handia izan zuen. Hainbeste, Francisco de Goyak berak sei margolanen saila margotu zituela, Frai Pedro Zaldibikoa eta Maragato bidelapurra izenburuarekin. Chicagoko Arte Institutuaren museoan erakusten dira gaur egun.

 Erreferentziak 

 Kanpo estekak 
 Pedro Argaia Iztueta Fundazioan.
 :Pedro Piñeiroren biografia "Blog del tamboritero maragato" webgunean.

Kategoria:Zaldibiarrak
Kategoria:XVIII. mendeko euskal herritarrak
Kategoria:XIX. mendeko euskal herritarrak
Kategoria:Fraideak
Kategoria:Ávilan hildakoak